Erling Bonnesen (V), 2009-05-12:
Et godt samfund er bl.a. kendetegnet ved, at det tager sig godt af sine ældre medborgere.
Det gør vi i Danmark og netop i tider som disse med en international finanskrise, hvis vinde også blæser ind over Danmark, skal alle vore gode ordninger og systemer stå sin prøve.
Derfor er jeg glad for, at vi kan konstatere, at det danske velfærdssamfund er robust, og at vi kan fortsætte det ældrepolitiske arbejde, hvor der lægges vægt på tryghed, stabilitet og udvikling.
Naturligvis kan der altid findes dårlige enkelteksempler, og dem skal vi selvfølgelig søge at udrydde, men jeg glæder mig over, at når man ved forskellige undersøgelser har spurgt de ældre selv, viser det sig, at der er meget stor tilfredshed blandt de ældre med den hjælp, de får.
Jeg glæder mig også over, at det er lykkedes for regeringen i et godt samarbejde med Dansk Folkeparti at få gennemført en række forbedringer for de ældre, og lad mig blot nævne følgende: forhøjelse af ældrechecken; fast kontaktperson til modtagere af hjemmehjælp; det, at kommunerne vil søge at nedbringe antallet af forskellige hjemmehjælpere hos den enkelte ældre; frit valg af hjemmehjælp; loft over betaling for madservice; frit valg af plejebolig; plejeboliggaranti; det, at der i 2008 blev frigjort 1 mia. kr. mere fra Kvalitetsfonden til kommunale anlægsprojekter på de borgernære områder; endelig er der ophævelse af anlægsloftet og hermed også fremrykkelse af investeringer efter aftale med kommunerne; og så er der regelforenkling og afbureaukratisering, og her vil jeg gerne fremhæve aftalen mellem staten og kommunerne om effektivisering for 1 mia. kr. pr. år de næste 5 år, altså for i alt 5 mia. kr.
Det er ikke så lidt, det er konkret og helt kontant, og i Venstre vil vi se flere resultater.
Kort og godt: Bureaukratiet skal udfordres, og det er der faktisk også nogle gode muligheder for nu.
Derfor glæder jeg mig også over, at der nu bliver sat handling bag ordene om regelforenkling og afbureaukratisering, og på baggrund af ministerens redegørelse, som vi lige har hørt, ser jeg frem til, at der kan blive gennemført mærkbare forenklinger, som kommer både de ældre og medarbejderne til gode.
Jeg hæfter mig også ved den nye udfordringsret, som giver mulighed for, at man lokalt, så at sige, kan tage stafetten og gøre noget ved sagen.
Det bliver spændende at følge og deltage i arbejdet med afbureaukratiseringen.
Forslag til vedtagelse
»Folketinget opfordrer regeringen til at fortsætte den afbureaukratiseringsindsats på ældreområdet, som er sat i gang i forbindelse med regeringens afbureaukratiseringsprogram med det formål at frigøre ressourcer til borgernær service og skabe rammerne for, at kommunerne kan løse deres opgaver så effektivt som overhovedet muligt.
Det konstateres, at regeringen i forbindelse med aftalen om kommunernes økonomi for 2009 har indgået en forpligtende aftale med kommunerne om, at der skal frigøres ressourcer til borgernær service.
Det fremgår ligeledes af finanslovaftalen for 2009, at frigørelse af ressourcer skal ske i et samarbejde mellem staten og kommunerne.
Folketinget opfordrer endvidere til, at regeringen med afsæt i de initiativer, der er sat i gang med afbureaukratiseringsprogrammet - herunder kataloget over forenklingsforslag på ældreområdet - fortsat arbejder målrettet mod at kunne præsentere en handlingsplan for afbureaukratiseringsindsatsen på ældreområdet medio 2009.«